### Tværfagligt specialiseringsmodul: Undervisning i menneskerettigheder (73939-) (06SP)

#### Modultype, -omfang og –sprog

Tværfagligt specialiseringsmodul, lokalt udarbejdet på 10 ECTS-point. Modulsproget er dansk.

Undervisningsfag: 10 ECTS-point

#### Kort beskrivelse af modulet

Kun 3 ud af 10 elever i 6.-10. klasse mener, at de kender deres rettigheder. Det viser en ny undersøgelse fra Institut for Menneskerettigheder.  
Børns manglende kendskab til menneskerettigheder kan hindre eller begrænse, at de gør brug af egne rettigheder, og at de er bevidste om at respektere andres.

Formålet med dette modul er at styrke de studerendes kompetencer i at undervise i menneskerettigheder, så eleverne både får blik for deres rettigheder på mikroniveauet i klassen og i en større samfundssammenhæng.

Ud fra viden om menneskerettighedernes baggrund, deres samspil med og status i et moderne demokratisk samfund vil modulet sætte fokus på temaer som:

* Ligebehandling og ikke-diskrimination i forhold til køn, handicap, religion, alder, seksuel orientering samt race og etnicitet
* Udsatte børn i skole- og familiesammenhænge herunder læreren som myndighedsperson
* Retten til privatliv i en digital verden med fokus på børn og sociale medier
* Religionsfrihed og kulturelle dilemmaer i en skolekontekst
* Menneskerettigheder som baggrund for demokrati og demokratisk dannelse
* Aktuel kritik af menneskerettigheder - bør der være en grænse for rettighedstænkningen?

En gennemgående dimension vil være menneskerettighedsdidaktik, der ikke kun forstås som undervisning *om* menneskerettigheder, men også *gennem* og *til* menneskerettigheder.  
Med fokus på menneskerettigheder i den pædagogiske praksis vil vi belyse:

* Hvad kendetegner en didaktik baseret på menneskerettigheder?
* Hvilke overvejelser kan læreren gøre sig, hvis hans/hendes virke skal være præget af ligebehandling og ikke-diskrimination?
* Hvordan støtter læreren sine elever i at blive handlekompetente i forhold til deres rettigheder?
* Hvilke dilemmaer kan opstå, når forskellige rettigheder støder sammen?

Modulet vil give konkrete erfaringer med at arbejde med ”Den åben skole”, idet der i modulet indgår et samarbejde med Institut for Menneskerettigheder.

Modulet kvalificerer den studerende til at agere som menneskerettighedskonsulent i skolen og er organiseret i tre indholdsområder:

* Undervisning i menneskerettigheder
* Menneskerettighedernes baggrund, status og fortolkning
* Menneskerettigheder som pejlemærke i det pædagogiske arbejde

#### Modulet kvalificerer til følgende kompetencemål

Modulet kvalificerer til kompetencemål i de undervisningsfag, de studerende på holdet læser, samt Lærerens grundfaglighed (KLM og PL)

#### Forudsætninger for at læse modulet

Modulet er åbent for alle